Utopia 2 | SkalkSkryf
September 20, 2012 deur Louwie
Edward Munch: Puberty
“When Victorians were being moral, kindness wasn’t anywhere in sight.” (Robert M Persig: Lila)
Utopia se Landlord verjaar. ´n Groot fees word aangelê by die lapa neffens die swembad. Die Indiaan sal ´n kerriepotjie aanlê. Blindemol bak ´n outydse potbrood. Poeding geskape deur die Landlady. Bring eie drank, so sê die uitnodiging.
Dit reën katte en honde en ´n verdwaalde gans of twee. Lank voor die potjie gaar is, is die oumanne reeds pienk om die kiewe gaar. Klipdrift en coke word in groot blikbekers geskink en vrolik gedrink.Teen vroeg aand sing hulle uit volle bors Neil Diamond liedjies saam met die ewe dronk troebadoer met sy kitaar. Toe hulle hartverskeurend droewig en fals wegval met Ou Ryperd, was dit vir die uwe ´n duidelike teken om huis toe te gaan. Biologie was besig om die oorhand te kry.
“Biological quality is necessary to the survival of life. But when it threatens to dominate and destroy society, biological quality becomes evil itself,” (Persig)
Mens verwag die hele tyd dat die erotiese Paaldanser haar opwagting sal maak om die Landlord en sy gaste te kom vermaak, maar daar is geen teken van die aspirant Thai masseuse nie.
Fifty shades of no clour at all:
Die volgende dag breek die hel los. Woestynman, laasnag blink getrek en glad van bek, gaan vertel vir die Landlady dat die Paaldanser toe wel laataand met die manne gaan gesels het en dat:
1) Die Troebadoer slingerend saam met haar woonstel toe is en daar oornag het.
2) Dat sy wat die Landlady is moet kom kyk wat daar op Utopia aan die gang is tussen die Landlord en die Paaldanser. Hy verswyg gerieflikheidhalwe die feit dat hy self soos ´n bronstige ou bul agter die vroumens aanloop! (Ek voel nie 73 nie, ek voel nog jonk. Kyk my spiere!)
Landlady vergesel Landlord dikbek na die plot om te gaan opruim na die fees. Die Paaldanser keer hulle voor, klou aan die Landlord (aldus Landlady) en nooi hulle terstond na haar komende partydjie met die voorwaarde dat hulle in swemdrag moet opdaag.
“In your dreams”, snou die Landlady en sleep Landlord huis toe. “Die ding het geen skaamte nie,” sê landlady later ontstoke. “Haar tiete hang uit en sy vloek soos ´n slet.”
By die huis breek die damwal van wrewel en Landlord en Landlady gaan haal vergane ou koeie en kalwers se verrotte gebeentes uit die sloot om mekaar mee te stenig. Dit gaan woes. Landlord skerm vir die Paaldanser. Landlady sleep haar aan die hare deur die rioolsloot, by wyse van spreke. Sondes (eie en die van voorgeslagte) word bygehaal. Ultimatum word gestel: Die slet moet van die plot af, of Landlady skop Landlord uit die kooi uit.
Landlord wys daarop dat hy geen wettige rede (behalwe Landlady se wrewel) het, om die Paaldanser uit Utopia te verban nie.
“Maar sy gaan ´n masseer sallon daar oopmaak. Dit is immoreel,” baklei Landlady.
“Sy gaan, sy het nog nie,” verweer Landlord. “Ek kan haar verbied om dit te doen. Ek kan haar nie wegjaag oor sy wil nie.”
“Is oor wat die slet wil dat sy moet weg. Jy weet goed wat sy wil al maak jy of jy nie weet nie … en of sy nie wil nie.” Tier Landlady.
“En nou raak jy onsamehangend. Jy oorreageer. Kalmeer jouself. Sy is nie totaal sleg nie, sy het annerdag die halfmal skaapwagter en sy ewe dol vrou kliniek toe gevat en vir hulle gewag en weer terug plot toe gery,” verdedig ons Landlord die Priester, en laat ´n sprankie van hoop opvlam dat intellektuele waardes tot die stryd gaan toetree teen statiese samelewings norme.
“Ooo, en nou het die feeks skielik goeie hoedanighede wat verdedig moet word ook!” kap die Landlady woedend. Sy vermoed nou ernstig daar is dalk ook ander gunsies ter sprake.
Die Paaldanser is steeds op Utopia. Die vrede tussen Landlord en Landlady is vir eers herstel, en so ook die brose statiese sosiale morele orde op die plot. Biologie is nie verslaan nie, net (tydelik?) onderdruk, so lyk dit altans van buite af.
“Life can’t exist on Dynamic Quality alone. It has no staying power. To cling to Dynamic Quality alone apart from any static patterns is to cling to chaos.” (Persig)
Hierdie is maar ´n normale, kleinburgerlike opstootjie tussen die “samelewing” en die (biologiese) magte wat die sosiale orde bedreig, wat byna daagliks in alle klein dorpies en voorstede voorkom. Die wellustiges teen die ingetoëes. Die dronkes teen die nugteres. Die kerk teen die ongelowiges.
Enter the real Dragon:
Die groter dreigende chaos daar buite in hierdie droewe land, is die heersende bloedige geveg tussen Biologie, ´n (mislyde) Intellek teen Samelewing.
Persig sê: “A culture that supports the dominance of social values over biological values is an absolutely superior culture to one that does not, and a culture that supports the dominance of intellectual values over social values is absolutely superior to one that does not. It is immoral to speak against a people because of the color of their skin, or any other genetic characteristic because these are not changeable and don’t matter anyway. But it is not immoral to speak against a person because of his cultural characteristics if those cultural characteristics are immoral.”
Dit is hierdie groter, potensiëel verwoestende Biologiese aanslag op die land wat volgende bekyk gaan word vanuit die perspektief van Persig se “Metaphysics of Quality”.
Posted in Louwie | Tagged filosofie, Lila, Metaphisics of Quality, Morals, robert m persig, utopia | 8 Kommentaar
op September 21, 2012 at 9:35 vm Hannelie
Het hulle die Troebadoer met detol gewas na sy biologies aand met die paaldanser?
op September 21, 2012 at 12:41 nm Son
Ag nee – ek het iets baie ergers verwag 😉
op September 21, 2012 at 5:59 nm brieweuitdievreemde
Kan ‘n mens nie die ‘like’ button 2 keer druk nie??? ‘Fifty shades of no colour (nothing?) at all’ — my favourite! Hier waar ek woon in die middel van nerens is daar soortgelyke absolute absurde scenes – Garcia Marques met sy magic realism sou homself verstom het…
–Ekself verkies egter om met (perverse plesier?) die dronk scenes uit te wag en te wag – it never ceases to fascinate and horrify me, in equal measures. (Miskien kyk ek deur ‘n spieel in ‘n raaisel in? Sien ek myself raak? Ek weet nie.)
op September 21, 2012 at 8:39 nm Joh
Sien ek so ‘n saamloop van Pirsig se MoQ met Wilber se Spectrum of Consciousness. Selfs tot die mate dat die beginsel van “transcend & include” ook werk in Pirsig se stelsel. Die hoër moraliteite bou op dié wat vooraf gegaan het en daarom word die voorgangers as grondslag behou.
Lyk vir my of die proses so werk dat dit wat op ‘n stadium die dinamiese kwaliteit was gekonsolideer word in statiese strukture wanner dit getransendeer word.
op September 22, 2012 at 9:24 nm Louwie
H, die vraag is soms wie vir wie bevuil as albei se hande vol modder is.:grin:
op September 22, 2012 at 9:29 nm Louwie
Son, dit was veel erger as wat ek dit hier gemaak het, met snot en trane en rimpelings wat wyd amok gemaak het in ander rustiger waters.
Die rede is dat die dinamika agter die gevegte vir my interessanter is as die geveg self. Diep onder draai die duiwel gewoonlik rond, en dis die duiwel wat my fassineer 😀
op September 22, 2012 at 9:40 nm Louwie
B.U.V jy mag maar die “like: soveel keer druk as wat jy wil … ek like dit!!!!
Eintlik is die lewe soms vrek snaaks. `n Klomp ammateurs op `n verhoog is ons, in `n teater van die absurde, terwyl ons dink dis `n saak van lewe en dood.
Is snaaks ons suip nie almal ter ontvlugting nie.
op September 23, 2012 at 6:36 nm brieweuitdievreemde
Ja – amateurs op ‘n verhoog, inderdaad: The sound and fury of an idiot’s tale….
Wat die drank aanbetref: het eenmaal iewers gelees dat X vir Y se drank help nie om probleme op te los nie. Waarop Y geantwoord het: Melk ook nie.